Príloha č. 4

# Zmluva o dielo

uzavretá podľa § 536 a násl. ust. zákona č. 513/1991 Zb. Obchodný

zákonník v znení neskorších zmien a doplnkov a v zmysle § 56 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len "ZVO" alebo „zákon o verejnom obstarávaní)

**Zmluvné strany**

1. **Objednávateľ**:

|  |  |
| --- | --- |
| Názov:  | Obec Veľký Biel  |
| Adresa:  | Železničná 76, 900 24 Veľký Biel |
| Krajina:  | Slovenská republika  |
| IČO:  | 00 305 146  |
| DIČ:  | 20 20 66 23 03  |
| Bankové spojenie:  | SK74 5600 0000 0018 0372 2001  |
| Internetová adresa organizácie (URL):  | [www.velkybiel.eu](http://www.velkybiel.eu) |
| Štatutárny orgán:  | Anton Danter, starosta obce  |
| e-mail:  | sekretariat@velkybiel.eu  |

1. **Zhotoviteľ**:

Názov: Adresa: Č. tel.:

 Č. faxu:

Zástupca vo veciach:

A/ zmluvných: B/ technických: IČO: IČ DPH: Bankové spojenie:

Číslo účtu:

Zapísaný v OR

## Čl. 1. Predmet zmluvy

1.1. Východiskové podklady a údaje:

 1.1.1. Podkladom pre uzavretie zmluvy sú:

1. Výzva na predloženie ponúk na predmet zákazky: **Kanalizácia Veľký Biel 2.etapa -Tlaková kanalizácia- vetva TK5 Školská ulica a vetva TK8 Športová ul.**
2. Ocenený Výkaz výmer – ktorý tvoril ponuku Zhotoviteľa
3. Ponuka zhotoviteľa zo dňa: ........................

1.2. Predmet plnenia:

* + 1. Predmetom tejto zmluvy o dielo (ďalej aj ako „zmluva“) je uskutočnenie stavebných prác v zmysle a rozsahu výkazu výmer a projektovej dokumentácie, ktoré tvoria prílohu zmluvy.
		2. Zhotoviteľ sa zaväzuje vykonať dielo vo vlastnom mene a na vlastnú zodpovednosť.
		3. Dohodnuté lehoty stavebných prác sa musia dodržať, sú záväzné pod zmluvnou pokutou 0,05 % zo zmluvnej ceny za každý deň predĺženia lehoty. Nedodržanie lehoty stavebných prác sa považuje za hrubé porušenie zmluvy, čo bude mať za následok okrem vyššie uvedeného aj zníženie hodnotenia referencie podľa § 12 Zákona o VO.

## Čl. 2. Termíny plnenia

2.1. Termíny plnenia predmetu zmluvy podľa čl.1 budú:

2.1.1. Začatie stavebných prác: do 5 prac. dní od prevzatia staveniska

2.1.2. Ukončenie stavebných prác: do 10/2020

2.2. Ak zhotoviteľ pripraví dielo alebo jeho dohodnutú časť na odovzdanie pred dohodnutým termínom, objednávateľ sa zaväzuje toto dielo prevziať aj v skoršom termíne.

## Čl. 3. Cena predmetu zmluvy

3.1. Cena za zhotovenie predmetu zmluvy je výsledkom verejného obstarávania a je stanovená dohodou zmluvných strán v zmysle zákona č. 18/1996 Zb. o cenách, je pevná a nemenná a zahŕňa všetky oprávnené náklady zhotoviteľa, ktoré sú spojené s uskutočnením predmetu zmluvy.

3.2. Objednávateľ sa zaväzuje, že dokončené dielo bez vád a nedorobkov prevezme a zaplatí za jeho zhotovenie dohodnutú cenu.

3.3. Cena za predmet zmluvy podľa čl. 1. činí:

|  |
| --- |
| ................... € ................... |
| **..................** |

 **Cena predmetu zmluvy / diela** **bez DPH**

 **20 % DPH** €

 **CENA PREDMETU ZMLUVY / DIELA s DPH €**

3.4. Zhotoviteľ sa neodvolateľne zaväzuje, že vykoná stavebné práce, a že prijme riziká a opatrenia na uskutočnenie predmetu zmluvy za zmluvnú cenu.

3.5. Zmluvná cena je vypočítaná ako súčet všetkých položiek výkazu výmer, t.j. predmetu zmluvy určených výkazom výmer, projektovou dokumentáciou a výzvou na predloženie ponúk. Zmluvná cena je pevná.

3.6. V cene sú zahrnuté všetky personálne a dopravné náklady zhotoviteľa. V cene je zahrnuté poistenie zhotoviteľa k realizácii výstavby a inžinierska činnosť.

3.7. Jednotkové ceny jednotlivých položiek sú maximálne a nemenné, tak ako sú uvedené v ponuke.

3.8. Zhotoviteľ sa nemôže odvolávať na svoje chyby, opomenutia a omyly, alebo akúkoľvek príčinu za účelom žiadania zvýšenia ceny.

3.9. Cena určená v zmluve sa môže meniť len na základe písomného dodatku k tejto zmluve v súlade s § 18 zákona o verejnom obstarávaní.

## Čl. 4. Platobné podmienky

4.1. Zhotoviteľ má právo a povinnosť vystaviť faktúru za dodané dodávky predmetu zmluvy.

4.2. Zhotoviteľ je oprávnený vystaviť objednávateľovi čiastkovú faktúru po podpísaní čiastkového protokolu, ktorý obsahuje zhodnotenie diela z hľadiska kvality, úplnosti a dodržania termínu.

 4.3. Faktúry budú obsahovať všetky náležitosti v súlade so zákonom č. 222/2004 Z.z. o DPH.

 4.4. Platby budú realizované na bankový účet určený zhotoviteľom.

 4.5. Neoddeliteľnou prílohou faktúry je:

4.5.1. súpis dodaných tovarov,

4.5.2. súpis vykonaných prác podpísaný povereným zástupcom objednávateľa.

4.5.3. zisťovací protokol o vykonaných stavebných prácach - cenu bez DPH, výšku DPH a spolu s DPH.

 4.6. Faktúra i prílohy musia byť odsúhlasené určeným zástupcom objednávateľa.

4.7. Faktúry musia obsahovať náležitosti daňového dokladu v zmysle platných právnych predpisov SR a musí sa vzťahovať na konkrétny projektový výdavok a obsahovať názov projektu.

4.8. Objednávateľ je povinný uhradiť fakturovanú čiastku **do 30 dní** od doručenia vystavenej faktúry na účet zhotoviteľa. V prípade, že faktúra nebude obsahovať všetky náležitosti, má objednávateľ právo takúto faktúru vrátiť zhotoviteľovi, pričom lehota povinnosti úhrady faktúry sa predlžuje o dobu opätovného doručenia opravenej faktúry. Ak sa objednávateľ rozhodne faktúru vrátiť, toto musí urobiť do 10 dní od doručenia faktúry.

 4.9. Prílohou ku konečnej faktúre musia byť najmä:

4.9.1. dokumentácia skutočného vyhotovenia diela

4.9.2. potvrdenie o odstránení všetkých vád a nedorobkov

4.9.3. zápisnica o odovzdaní a prevzatí prác

4.10. V prípade omeškaní platieb nezavinených objednávateľom, sa zhotoviteľ zaväzuje, že nebude požadovať úrok z omeškania.

## Čl. 5. Záručná doba - zodpovednosť za vady

5.1. Zhotoviteľ zodpovedá za to, že predmet tejto zmluvy je uskutočnení podľa podmienok zmluvya že počas záručnej doby bude mať vlastnosti dohodnuté v tejto zmluve.

5.2. Záručná doba za zhotovené dielo je **36 mesiacov**.Záručná doba začína plynúť dňom podpísania Protokolu o odovzdaní a prevzatí diela objednávateľom.

5.3. Zmluvné strany sa dohodli pre prípad vady predmetu diela, že počas záručnej doby má objednávateľ právo požadovať a zhotoviteľ povinnosť bezplatne odstrániť vady, za ktoré zodpovedá.

5.4. Zhotoviteľ sa zaväzuje začať s odstraňovaním prípadných vád predmetu plnenia v zmysle bodu 5.3 do 3 pracovných dní od doručenia uplatnenia oprávnenej reklamácie objednávateľa a vady odstrániť v čo najkratšom možnom čase. Termín odstránenia vád sa dohodne písomnou formou.

5.5. Zhotoviteľ sa zaväzuje začať s odstraňovaním prípadných porúch a vád ohrozujúcich riadnu prevádzku predmetu diela do 24 hodín od výzvy.

5.6. O odstránení prípadných porúch a vád bude spísaný protokol, ktorý bude po prevzatí podpísaný objednávateľom.

5.7. V prípade, že zhotoviteľ nezačne odstraňovanie prípadných vád a porúch v termíne podľa bodu 5.5. a 5.6 tejto zmluvy, objednávateľ si zabezpečí odstraňovanie vád a porúch prostredníctvom tretej osoby, pričom uhradené náklady vystaví k úhrade zhotoviteľovi

5.8. Ak sa ukáže, že vada predmetu plnenia je neopraviteľná, zhotoviteľ sa zaväzuje zabezpečiť do 14 dní od zistenia tejto skutočnosti náhradné plnenie.

5.9. Objednávateľ sa zaväzuje, že prípadnú reklamáciu vady diela uplatní bezodkladne po jej zistení písomnou formou do rúk oprávneného zástupcu zhotoviteľa.

## Čl. 6. Podmienky vykonania diela

 6.1. Zhotoviteľ vykoná dielo na vlastné náklady a na vlastné nebezpečenstvo.

 6.2. Zhotoviteľ zodpovedá za bezpečnosť a ochranu zdravia vlastných zamestnancov.

6.3. Zhotoviteľ zodpovedá za čistotu a poriadok na stavenisku a odstráni na vlastné náklady odpady, ktoré sú výsledkom činnosti jeho a jeho subdodávateľov.

6.4. IBA V AKTUÁLNOM PRÍPADE V súlade s § 41 ods. 3 ZVO zhotoviteľ v prílohe uvádza všetkých známych subdodávateľov v štruktúre: údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. V prípade zmeny subdodávateľa je zhotoviteľ povinný oznámiť zmenu subdodávateľa vrátane údajov o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia. V prípade splnenia všetkých požiadaviek uvedených v §§ 40 a 41 ZVO, objednávateľ v lehote do 5 pracovných dní odsúhlasí zmenu subdodávateľa.

6.5. Zhotoviteľ sa zaväzuje vyzvať objednávateľa na kontrolu všetkých prác, ktoré majú byť zakryté alebo sa stanú neprístupnými minimálne 3 pracovné dni vopred. Ak sa objednávateľ nedostaví a nevykoná kontrolu týchto prác bude zhotoviteľ pokračovať v prácach. Ak objednávateľ bude dodatočne požadovať odkrytie týchto prác je zhotoviteľ povinný toto odkrytie vykonať na náklady objednávateľa. Ak sa pri dodatočnej kontrole zistí, že práce neboli riadne vykonané, hradí dodatočné odkrytie prác zhotoviteľ.

6.6. Vadou sa rozumie odchýlka v kvalite, rozsahu a parametroch diela stanovených projektovou dokumentáciou, touto zmluvou a obecne záväznými technickými normami a predpismi.

 6.7. Nedorobkom sa rozumie nedokončená práca.

## Čl. 7. Zmluvné pokuty a úroky z omeškania

7.1. Ak zhotoviteľ odovzdá dielo – predmet zmluvy uvedený v čl. 1, vlastným zavinením po termíne uvedenom v bode 2.1, zaplatí zmluvnú pokutu vo výške 0,05 % zo zmluvnej ceny za každý deň omeškania. Tým nie je dotknuté právo objednávateľa na prípadnú náhradu škody, ktorá mu omeškaním vznikla.

7.2. Ak zhotoviteľ nezačne s odstraňovaním vád, resp. neodstráni vady v dohodnutom termíne podľa čl. 5 tejto zmluvy, zaplatí pokutu vo výške 66 eur za každý deň omeškania a za každú vadu samostatne. Faktúru vystaví objednávateľ za každých 14 dní omeškania.

7.3. Ustanoveniami o zmluvnej pokute nie je dotknutý prípadný nárok na náhradu škody, ktorá vznikne niektorej zo zmluvných strán v dôsledku porušenia dohodnutých zmluvných povinností.

## Čl. 8. Vyššia moc

8.1. Pre účely tejto zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť zmluvné strany, napr. vojna, mobilizácia, živelné pohromy, poveternostné podmienky neumožňujúce technické a technologické postupy realizácie a pod.

8.2. Ak sa splnenie tejto zmluvy stane nemožným do 3 mesiacov od vyskytnutia sa vyššej moci, strana, ktorá sa bude chcieť odvolať na vyššiu moc požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia.

## Čl. 9. Spory, neplnenie a ich riešenie

9.1. Závažnejšie neplnenia zo strany zhotoviteľa /napr. neplnenie časového harmonogramu/ majú za následok zadržanie a odloženie platieb.

9.2. Vzniknuté nezhody rieši nezávislý spoločne dohodnutý expert alebo súd. Dohodnutého experta navrhnú oprávnení zástupcovia oboch zmluvných strán.

9.3. V prípade, keď sa zhotoviteľ nepodriadi dohodnutým a ním akceptovateľným ustanoveniam zmluvy, alebo oprávneným požiadavkám objednávateľa, môže objednávateľ zabezpečiť na náklady zhotoviteľa iné firmy alebo zrušiť zmluvu a to všetko na riziká a nebezpečenstvo neplniaceho zhotoviteľa. Všetky možnosti náhrady škôd a zmluvných pokút nie sú dotknuté.

## Čl. 10. Zánik zmluvy

 10.1. Objednávateľ môže odstúpiť od zmluvy so zhotoviteľom v týchto prípadoch:

 10.1.1. Z dôvodu porušenia podmienok a podkladov zhotoviteľom alebo jeho subdodávateľom.

 10.1.2. Z nedodržania časového harmonogramu plnenia predmetu zmluvy.

10.2. Zhotoviteľovi v týchto prípadoch nevzniká nárok na náhradu škody s výnimkou úhrady za materiály, ktoré sú preukázateľne dodané a prevzaté objednávateľom.

## Čl. 11. Náhrady škody, poistenie

11.1. Zhotoviteľ je zodpovedný za neúmyselné poškodenie majetku objednávateľa, ktoré vznikne nepozornosťou zhotoviteľa pri dodávkach a manipulácii so stavebnými dielcami resp. tovarom a jeho montážou.

11.2. Zhotoviteľ je povinný podľa svojich možností a schopností vopred zabrániť možným škodám, a to najmä chránením postupov pred neodbornými zásahmi vlastných kapacít, poddodávateľov alebo zvonku.

11.3. Zhotoviteľ ručí za každú škodu, ktorá vznikne nerešpektovaním platných predpisov, nariadení. Tieto škody budú v plnej výške uhradené zhotoviteľom.

## Čl. 12. Ostatné ustanovenia

12.1. Objednávateľ a zhotoviteľ sa zaväzujú, že obchodné a technické informácie nepoužijú pre iné účely, ako pre plnenie podmienok tejto zmluvy.

12.2. Zhotoviteľ bude pri plnení predmetu zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy.

 12.3. Zhotoviteľ vyhlasuje, že má oprávnenie na podnikanie v rozsahu čl. 1 tejto zmluvy.

12.4. Objednávateľ zabezpečí vstup zamestnancov zhotoviteľa a jeho subdodávateľov do všetkých priestorov potrebný za účelom plnenia predmetu zmluvy.

12.5. Objednávateľ sa zaväzuje poskytnúť zhotoviteľovi súčinnosť potrebnú pre riadne a včasné plnenie predmetu zmluvy.

12.6. Objednávateľ sa zaväzuje zabezpečiť ochranu drobných dodávok - tovaru v miestnosti, kde bude dodaný tovar umiestnený.

12.7. Objednávateľ nadobúda k predmetu zmluvy uskutočneného zhotoviteľom vlastnícke právo úhradou konečnej faktúry za dielo.

12.8. Zmluvné strany sa dohodli, že ani jedna z nich nie je oprávnená postúpiť pohľadávku vzniknutú z tejto zmluvy na inú osobu (či už právnickú alebo fyzickú) v dôsledku čoho sa vylučuje inštitút postúpenia pohľadávok.

12.9. Objednávateľ nesmie bez predchádzajúcej písomnej dohody so zhotoviteľom užívať zhotovené ale neodovzdané dielo.

12.10. Zhotoviteľ je povinný poskytnúť súčinnosť pri vykonávaní kontroly/auditu zo strany oprávnených osôb na výkon kontroly/auditu v zmysle príslušných právnych predpisov SR a EÚ.

12.11. Zhotoviteľ je povinný strpieť výkon kontroly alebo auditu súvisiaceho s  plnením tejto Zmluvy oprávnenými osobami a  poskytnúť im všetku potrebnú súčinnosť.

12.12. Zmluvné strany sú povinné zaistiť utajenie dôverných informácií spôsobom obvyklým pre utajovanie takýchto informácií, ak nie je výslovne dojednané inak. Táto povinnosť platí bez ohľadu na ukončenie platnosti a účinnosti zmluvy. Zmluvné strany sú povinné zaistiť utajenie dôverných informácií aj u svojich zamestnancov, zástupcov, ako aj iných spolupracujúcich tretích strán, pokiaľ im takéto informácie boli poskytnuté. Dôvernou informáciou sa na účely tejto zmluvy nerozumie cena ani lehoty plnenia.

12.13. Ak počas uskutočňovania stavebných prác vzniknú požiadavky na zmenu zmluvy niektorou zmluvnou stranou, zmluvná strana ktorá zmenu navrhuje vypracuje návrh dodatku k zmluve, ktorého obsahom budú navrhované zmeny. Návrh dodatku k zmluve doručí druhej zmluvnej strane, ktorá je povinná vyjadriť sa k navrhovaným zmenám do 15 dní od doručenia návrhu dodatku. V prípade, ak zmluvná strana nesúhlasí s navrhovanými zmenami, budú zmluvné strany spoločne rokovať o úprave zmluvy najskôr prostredníctvom osôb uvedených v 1. stupni eskalačnej matice a následne, ak nebude dosiahnutá dohoda ani do 10 pracovných dní, osobami v 2. stupni. Ak nebude dosiahnutá dohoda osobami uvedenými v 2. stupni, zmluva ostane platná v pôvodnom znení.

12.14. Zmluvné strany nemôžu uzavrieť dodatky k zmluve podľa ods. 12.14 tohto článku, ktoré by podstatným spôsobom menili pôvodný predmet zmluvy alebo zvyšovali cenu plnenia v prospech zhotoviteľa.

## Čl. 13. Záverečné ustanovenia

 13.1. Zhotoviteľ je viazaný týmto návrhom zmluvy od doby jej zverejnenia v CRZ.

13.2. Meniť alebo doplňovať text tejto zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.

13.3. K návrhom dodatkov k tejto zmluve sa zmluvné strany zaväzujú vyjadriť písomne, v lehote 10 dní od doručenia návrhu dodatku druhej strane. Po tú istú dobu je týmto návrhom viazaná strana, ktorá ho podala. Ak nedôjde k dohode o znení dodatku k zmluve, oprávňuje to obe strany, aby ktorákoľvek z nich požiadala súd o rozhodnutie.

 13.4. Neoddeliteľnou súčasťou tejto zmluvy sú prílohy:

13.4.1. Projektová dokumentácia a technické správy

13.4.2. Výkazy výmer

13.4.3. Ponuka uchádzača

13.4.4. Zoznam subdodávateľov (iba v aktuálnom prípade).

13.5. Pokiaľ v tejto zmluve nie je dohodnuté inak, platia príslušné ustanovenia Obchodného zákonníka a ostatné náležitosti požadované projektovej dokumentácii.

13.6. Zmluva nadobúda platnosť po jej podpísaní oprávnenými zástupcami oboch zmluvných strán a účinnosť od zverejnenia v CRZ.

13.7. Táto zmluva je vypracovaná v piatich vyhotoveniach, z ktorých tri si ponechá objednávateľ a dve zhotoviteľ.

 Prílohy zmluvy:

Príloha č. 1 Výkaz výmer

Príloha č. 2 Ponuka uchádzača

Príloha č. 3 Zoznam subdodávateľov (iba v aktuálnom prípade)

 V ................., dňa ......................... V ................., dňa .........................

 Objednávateľ: Zhotoviteľ: